ડાયમન્ડ માર્કેટમાં દલાલીનું કામ કરતા એક વેપારીએ મિડ-ડે LOCALને કહ્યું હતું કે ‘અમારા બિલ્ડિંગની ગેટ પાસે વૉચમૅનની ખુરસીની થોડે દૂરથી જ આ થેલી મળી હતી. બૉમ્બ શબ્દ સાંભળતાં જ અમે જીવ હાથમાં લઈને ભાગ્યા. હું તો ઑફિસમાં જે સામાન પડ્યો એ એવી જ રીતે નાખીને ભાગવા લાગ્યો અને મારી સાથે કેટલાય બીજા લોકો પણ એમ જ ભાગ્યા હતા. મારી આંખની સામે કેટલાય લોકોને ઈજા પણ થઈ હતી. એક વૃદ્ધ ભાઈને તો ભાગવામાં માથે વાગ્યું હતું અને તેઓ લોહીલુહાણ થઈ ગયા હતા. આ બધી ઘટનાએ મનમાં એટલો ભય બેસાડી દીધો છે કે પેલી ખુરસીની આસપાસ તો કોઈ ફરકતું પણ નથી. આ ખુરસી પાસેથી નીકળવાનું પણ બધા હવે ટાળી રહ્યા છે. એના પરથી અંદાજ લગાડી શકાય છે કે મૉક ડ્રિલે અમારા ભયમાં કેટલો વધારો કર્યો હશે.’